- Նախ, առաջին հերթին իմ ցանկությունը չէ դա, պարզապես դա իմ հետեւությունն է այսօր մեր ունեցած կարգավիճակից: Տարիներ շարունակ մեր ազգը երազել է ունենալ սեփական երկիրը եւ երբ ունեցանք այդ երկիրը՝ չկարողացանք պահպանել մեր ինքնուրույնությունը: Այդ ամենը տարավ հասցրեց այն օրին, որ բոլորս ատելությամբ լեցուն իրար կոկորդ ենք կրծում: Այս ամենը տեսնելով ես հասկանում եմ, որ շատ մեծ է հավանականությունը, որ մոտ ապագայում լինի նման բան: Շուտով այս նոր (եթե կարելի է այդպես ասել) իշխանությունների դեմքը կմերկանա, որովհետեւ այս ձեւով շարունակել հնարավոր չէ: Դրա մասին է խոսքը, որ ես հավատում եմ եւ տեսնում եմ, որ «Սասնա ծռեր»-ի նման դեպքեր կլինեն եւ մի բան էլ ավելի վատ: Ամենացավալին այն կլինի, երբ այդպիսի խմբերը իրար հետ կապ չեն ունենա եւ յուրաքանչյուր մարդ կսկսի ինքնագլուխ գործել: Երբ մենք տարիներ շարունակ ասում ենք, որ փոքրաթիվ ենք, հնարավոր չէ մեր ազգի մեջ եղբայրասպանություն լինի, արյուն թափվի եւ այլն եւ այլն, դա չի նշանակում, որ իշխանությունները պետք է մեր այս գաղափարը շահագործեն: Ամեն բան իր չափն ու սահմանն ունի, չի կարելի 25 տարի շարունակ մեր հիանալի ազգի հետ այսպես վարվել: Ի վերջո մեր ժողովուրդը պետք է գիտակցի, որ իրավունք է նաեւ ուժի հասկացողությունը, իրավունքը միայն օդի մեջ խոսքեր կրակելը, հարցազրույցներով հանդես գալը չի: Արդարությունը միայն խոսքով չի կարելի պահանջել: Եթե պիտի շարունակենք մեր երկրում արդարությունը խոսքով պահանջել, մենք տեղ չենք հասնի: Մենք պետք է կարողանանք մեր տեսակը պարտադրելով, մեր տունը ավլել ու սրբելով դրան հասնենք: